এটিএমে ছিনতাই ডেবিট কার্ড। খোওয়া গেল পেনশনের জমা টাকা। কয়েকদিন পর জানতে পেরে শেষমেশ মারাই গেলেন এক বৃদ্ধ!
পরিবার সূত্রের খবর, উত্তর ২৪ পরগনার আমডাঙা থানার মীরহাটির বাসিন্দা অমিয়কুমার পাল (৬৬) সোমবার বারাসতে রাষ্ট্রায়ত্ত ব্যাঙ্কে গিয়ে জানতে পারেন তাঁর অ্যাকাউন্ট থেকে ৭৮ হাজার টাকা উধাও। শুনে তিনি ওখানেই অসুস্থ বোধ করেন। পড়ে গিয়ে জ্ঞান হারান। মাথার পিছনে চোট লাগে। পরে হাসপাতালে তাঁর মৃত্যু হয়।

অমিয়কুমার পাল
অমিয়ের আত্মীয় সুশান্ত জানান, ডেবিট কার্ড ছিনতাইয়ের জেরেই ওই টাকা খোওয়া গিয়েছে। তিনি জানান, শনিবার বাড়ির কাছেই একটি রাষ্ট্রায়ত্ত ব্যাঙ্কের এটিএমে দু’হাজার টাকা তোলেন তাঁর মামা অমিয়। পিছনে দাঁড়িয়ে ছিল দুই যুবক। তারা অমিয়ের টাকা তোলার সময় ভিতরে ঢুকে পড়েছিল। বেরোনোর সময় এক যুবকের সঙ্গে ধাক্কা লেগে তাঁর হাত থেকে কার্ড পড়ে যায়। এক যুবক কার্ড তুলে নিলেও অন্য একটি কার্ড তাঁর হাতে ধরিয়ে দেয়। বাড়ি ফিরে তিনি এটা বুঝতে পারেন। এরপরই তিনি এটিএম কার্ডটি ‘ব্লক’ করেন। 
সোমবার বারাসতে ব্যাঙ্কে গিয়ে পাসবই আপডেট করে ধরা পড়ে টাকা খোওয়া যাওয়ার বিষয়টি। পেনশনের টাকায় সংসার চালানো অমিয়কুমার ব্যাঙ্কের সামনেই অসুস্থ হয়ে পড়ে যান। মঙ্গলবার সুশান্ত বলেন, ‘‘বারাসতের হাসপাতালে ভর্তি করানো হয়েছিল। সেখান থেকে কলকাতা মেডিক্যাল কলেজে নিয়ে যাওয়ার পর সোমবার সন্ধ্যায় মারা যান তিনি। মানসিক ধাক্কা পেয়েই এমন ঘটল।’’ এদিন রাত পর্যন্ত বারাসতের সংশ্লিষ্ট ব্যাঙ্কে কোনও অভিযোগ করেননি অমিয়ের পরিবার।